รฟท.เตรียมเปิดจองตั๋วขบวนรถพิเศษเส้นทางสายเหนือ อีสาน เที่ยวไป และกลับ อีกรอบในวันที่ 1 เมษายนนี้ เพื่อรองรับการเดินทางของผู้โดยสารเพิ่มเติมในเทศกาลสงกรานต์
นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการในตำแหน่งผู้ว่าการรถไฟแห่งประเทศไทย หรือ รฟท.เปิดเผยว่า หลังจาก การรถไฟแห่งประเทศไทย จัดให้มีการอำนวยความสะดวกในการเปิดให้จองตั๋วโดยสารรถไฟล่วงหน้าในช่วงเทศกาลสงกรานต์ ปี 2562 แก่ผู้โดยสารที่ต้องการเดินทางด้วยรถไฟล่วงหน้าสูงสุดได้ถึง 90 วัน ปัจจุบันมีการจองตั๋วล่วงหน้าจนเต็มหมดทุกชั้นทุกขบวนแล้ว แต่ก็ยังพบว่ามีจำนวนผู้โดยสารที่ยังต้องการใช้บริการเดินทางโดยรถไฟในช่วงเทศกาลสงกรานต์อยู่จำนวนมากล่าสุด         การรถไฟแห่งประเทศไทย จึงได้มีการเพิ่มมาตรการอำนวยความสะดวกรองรับการเดินทางของประชาชนในช่วงเทศกาลสงกรานต์เพิ่มเติม โดยเปิดเดินขบวนรถพิเศษ รถนั่งชั้น 3 ไป - กลับ อีก 15 ขบวน ในเส้นทางสายเหนือ และสายะวันออกเฉียงเหนือ เที่ยวไปเริ่มให้บริการตั้งแต่วันที่ 11-13 เมษายน 2562 และเที่ยวกลับในวันที่ 15 – 16 เมษายน 2562         นอกจากนี้ ยังได้นำรถนั่ง/นอนปรับอากาศชั้น 2 , รถนั่ง/นอนพัดลม ชั้น2 , รถนั่งชั้น 2 และรถชั้น 3 มาพ่วงเพิ่มเติมกับขบวนรถประจำในเส้นทางสายเหนือ สายตะวันออกเฉียงเหนือ และสายใต้ที่ถูกจองเต็มไปแล้ว เพื่อให้สามารถรองรับผู้โดยสารได้เพิ่มขึ้น ในช่วงระหว่างวันที่ 11 เมษายน 2562 – 17 เมษายน 2562 โดยจะเริ่มเปิดให้ประชาชนที่มีความต้องการเดินทาง ในขบวนรถที่เปิดเดินพิเศษ และตู้รถโดยสารที่นำมาพ่วงเพิ่มในขบวนรถปกติ สามารถจองตั๋วได้ตั้งแต่วันที่ 1 เมษายน 2562 เวลา 08.30 น. เป็นต้นไป        ทั้งนี้ การรถไฟแห่งประเทศไทย ประเมินว่าจากการดำเนินแผนอำนวยความสะดวกการเดินทางช่วงสงกรานต์ด้วยการจัดเดินขบวนรถพิเศษ และพ่วงรถโดยสารเพิ่มเข้ากับขบวนรถปกตินั้น จะสามารถรองรับการเดินทางผู้โดยสารและนักท่องเที่ยวช่วงเทศกาลสงกรานต์ เพิ่มอีกประมาณ 8,000 คนต่อวัน หรือรองรับการเดินทางของผู้โดยสารรวมทั้งหมดได้ไม่ต่ำกว่า 124,000 คนต่อวัน และไม่เกิดผู้โดยสารตกค้าง